CELEX: 32018R0222
Language: ro
Date: 2018-02-15 00:00:00
Title: Regulamentul (UE) 2018/222 al Comisiei din 15 februarie 2018 de modificare a anexei VII la Regulamentul (CE) nr. 882/2004 al Parlamentului European și al Consiliului în ceea ce privește laboratorul de referință al Uniunii Europene pentru monitorizarea contaminărilor bacteriologice și virale ale moluștelor bivalve (Text cu relevanță pentru SEE. )

16.2.2018   
            
            
               RO
            
            
               Jurnalul Oficial al Uniunii Europene
            
            
               L 43/8
            
         REGULAMENTUL (UE) 2018/222 AL COMISIEI
   din 15 februarie 2018
   de modificare a anexei VII la Regulamentul (CE) nr. 882/2004 al Parlamentului European și al Consiliului în ceea ce privește laboratorul de referință al Uniunii Europene pentru monitorizarea contaminărilor bacteriologice și virale ale moluștelor bivalve
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 32 alineatele (5) și (6),
   întrucât:
   
               (1)
            
            
               Regulamentul (CE) nr. 882/2004 prevede sarcinile și cerințele generale ale laboratoarelor de referință ale Uniunii Europene (denumite în continuare „laboratoare de referință ale UE”) pentru produsele alimentare, hrana pentru animale și sănătatea animală. Laboratoarele de referință ale UE desemnate sunt enumerate în anexa VII la regulamentul menționat, inclusiv laboratorul responsabil cu monitorizarea contaminărilor bacteriologice și virale ale moluștelor bivalve.
            
         
               (2)
            
            
               Desemnarea laboratorului de referință al UE pentru monitorizarea contaminărilor bacteriologice și virale ale moluștelor bivalve, situat în Regatul Unit, se va încheia la 31 decembrie 2018, ca urmare a notificării primite din partea Regatului Unit în conformitate cu articolul 50 din Tratatul privind Uniunea Europeană.
            
         
               (3)
            
            
               Întrucât, pentru moluștele bivalve, principalii factori de risc de transmitere prin alimente sunt reprezentați de Salmonella, Escherichia coli și virusuri, laboratoarele de referință ale UE pentru analiza și testarea zoonozelor (salmonela), laboratorul de referință al UE pentru Escherichia coli, inclusiv E. coli verotoxinogenă (VTEC), și laboratorul de referință al UE pentru virusuri de origine alimentară ar trebui să efectueze testele analitice pentru depistarea salmonelei, a E. coli și, respectiv, a virusurilor, pe care le efectua până acum laboratorul de referință al UE pentru monitorizarea contaminărilor bacteriologice și virale ale moluștelor bivalve. Laboratorul de referință al UE pentru monitorizarea biotoxinelor marine ar trebui să preia activitățile legate de clasificarea și monitorizarea zonelor de producție a moluștelor bivalve. În felul acesta, nu mai este necesar un laborator de referință al UE pentru monitorizarea contaminărilor bacteriologice și virale ale moluștelor bivalve, astfel că acesta ar trebui eliminat din lista din anexa VII la Regulamentul (CE) nr. 882/2004.
            
         
               (4)
            
            
               Prin urmare, Regulamentul (CE) nr. 882/2004 ar trebui modificat în consecință.
            
         
               (5)
            
            
               Pentru a evita perturbarea activităților desfășurate în prezent de laboratorul de referință al UE pentru monitorizarea contaminărilor bacteriologice și virale ale moluștelor bivalve, ar fi oportun ca măsurile prevăzute de prezentul regulament să se aplice de la 1 ianuarie 2019.
            
         
               (6)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   În partea I a anexei VII la Regulamentul (CE) nr. 882/2004, punctul 4 se elimină.
   Articolul 2
   Laboratoarele de referință ale UE pentru analiza și testarea zoonozelor (salmonela), laboratorul de referință al UE pentru Escherichia coli, inclusiv E. coli verotoxinogenă (VTEC), și laboratorul de referință al UE pentru virusuri de origine alimentară preiau activitățile desfășurate până în prezent de laboratorul de referință al UE pentru monitorizarea contaminărilor bacteriologice și virale ale moluștelor bivalve în ceea ce privește testele analitice pentru depistarea salmonelei, a E. coli și, respectiv, a virusurilor.
   Laboratorul de referință al UE pentru monitorizarea biotoxinelor marine preia activitățile legate de clasificarea și monitorizarea zonelor de producție a moluștelor bivalve.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 ianuarie 2019.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 15 februarie 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 165, 30.4.2004, p. 1.